khistorydata/jeongjo-sjw-relations huggingface dataset:
정조 11년
趙衍德以兵曹言啓曰在前親臨慶熙宮時侍衛以入直擧行禁軍及馬步軍皆以當次入直軍隨駕矣再明日動駕時亦依此磨鍊乎敢稟傳曰知道
정조 11년
領議政臣金致仁箚曰伏以臣聞人窮必呼天獸死不擇音今臣情事亦類於是累瀆哀號未格睿聽洊逋召旨冞增死罪辭意已竭情地益窮瞻望雲天日夕攢手尙幸俯察肝血之懇曲加體諒之恩而因循時月至今蹲據夫豈臣始料所及哉念臣垂死殘喘旣退復進包羞忘廉遲徊不去者誠以受恩如天圖酬無地妄意策厲衰朽或裨尺寸而事不從心病在難醫下利之久已過旬望元氣積敗百症交侵向來風兆乘虛輒見頭疼臂麻精神迷瞀危懼蟄處殆無生人之事則臣雖欲復起供劇誠亦末由天之所廢任之而已目下疾恙之外宜去之端不啻一二筋骸日就枯落無病亦難陳力宜去也神識不堪任重臨事動致顚錯宜去也禮防莫嚴鍾漏貽譏宜去也朝象泮渙彌綸沒策宜去也絲毫蔑補於國家罪戾徒精於一身宜去也至親竝據將相觀聽莫不駭惑私心兢懍視前百倍又宜去也有一於此尙不可一日苟冒況兼有之乎若夫自來危臲之情近日崩迫之私筵懇箚籲略已仰暴庶幾日月之明照燭無餘臣何敢每煩陳列重犯瀆擾之誅乎噫上天雖高無微不遂聖主臨下不枉其性特推畜狗弊蓋之義且念老牛加鞭之戒惻然垂愍毋使至於促其餘景則臣心榮幸固無足言亦豈不有光於聖朝陶甄之化哉職名虛縻旣不敢徒事泯伏病思昏短又未能悉控悲衷只以亟賜處分四字疾聲仰祝於慈覆之下惟聖上哀之憐之臣不勝涕泣顒竢之至答曰省箚俱悉卿懇日昨守使之登筵也有多少敦迫之晤仍使往傳而急於歸覲似未面造大抵君臣之間貴在誠信予有一分曲副之意姑將言語文字如是挽留則是予不信於卿也卿若知斷斷無是理而筵奏箚懇不嫌支離卿以不誠待予今日之擧予有不信之失乎卿有不誠之歎乎以卿明識想有契悟者卿若覺非而又不改圖則到此予雖躬往逆來因所不憚兼欲踐前日未及踐之言卿無以予言爲恐動之設辭假說深念君臣之大防不至於太隳懷是不但世道朝著之幸卿須勿復言私從速簉朝仍傳曰此批答正卿往傳于領議政何當簉朝與否知入
정조 11년
丁未四月二十七日卯時上御春塘臺禮房承旨入侍時同副承旨洪義榮記事官金孝建李相璜金祖淳以次進伏訖上命書傳敎曰明日眞殿行禮時侍衛只入直挾輦軍金虎門軍四十名雲寶劍禁軍扈衛軍磨鍊竝置之服色以黑圓領袍爲之又命書傳敎曰再明日詣慶熙宮臨朔祭以此分付命退承史以次退出
정조 11년
丁未四月二十七日酉時上御重熙堂坐直承旨入侍時左副承旨趙衍德假注書李德鉉記事官尹行任金祖淳以次進伏訖上命書臺啓批答訖上曰承旨前望單子入之賤臣承命出持入進伏訖上命書傳敎曰近來承旨望筒全不照管已入者不書當該堂上該房承旨推考仍命承旨落點以李師濂頒布命書榻敎曰新除授承旨牌招上命書傳敎曰發賣旣畢今番比甲辰雖有多寡之別大體則勤勞頗著該廳各部官員防給人諸道畢賑狀本回啓時分等書啓事分付又命書傳敎曰眞殿墻垣修改吉日以明日推擇當躬視戶禮堂率工人待開門待令又命書傳敎曰明日出宮門路以協陽門爲之命退承史以次退出
정조 11년
丁未四月二十七日戌時上御誠正閣召對入侍時參贊官李師濂侍讀官洪義浩檢討官金履成待敎尹行任假注書李德鉉記事官李相璜金祖淳以次進伏訖師濂誤伏於大臣坐處上笑曰此大臣之坐也以承旨而行大臣之事人將謂何如此而論啓金鎔乎師濂惶愧不知所出義浩目師濂指其右師濂退伏上命進講履成等以次讀奏名臣錄訖上命陳文義履成曰雖以此陳康伯之言觀之兆象已見當先其備古人見幾之明慮事之深蓋如此矣臣謂近日騷屑卽兆象也陰雨之備豈可忽乎夫人心至靈而無故自動一日之內亘數百里波蕩則此可見禍機潛伏兆象先見頃日次對聖敎及此而諸臣無一言仰奏臣實慨之夫以此等之說驚動聖心實爲惶悚而臣愚死罪竊以爲一時驚動還是永安之道姑安聖心却非長慮之計是以脫有不幸四字今作時諱而臣則不敢不言顧今財粟殫亡不能支數年之用武備疎忽無以應一朝之變雖幸壃場粗安國家無事而脫有不幸土崩瓦解勢所必至殿下何所恃而不思預備之策乎古人云安不忘危治不忘亂雖安且治而猶不忘危亂況今亂賊接跡根底自在則殿下其以謂安且治乎殿下若以爲預講軍旅適足以增其騷擾而非所以鎭安人心則此有不然者無論壃場內外果有不虞之變則殿下其將以鎭安二字而禦之乎蓋此等措置之法亦似心上工夫勿忘勿助者然磨以歲月漸就彀率使軍兵得以蘇殘祛瘼咸有親上死長之心則必無騷擾之弊而皆爲可用之兵矣惟昇平无事之時計慮先定然後倉卒應變之際條緖不亂此固有國之急務而何待兆象之著見乎雖以鎭安騷屑之道言之彼驚惑奔竄者无他蠢蠢愚氓亦知其朝家措置無一可恃故有變則自分必死而各自圖生誠可悲而無罪也如使措置得宜內而禁衛外而兵閫咸得其人上而紀律嚴明下而器械精銳則設或邊燧告警鼓鼙日聞民情莫不以國家爲依歸之所而自無洶懼之心臣竊以爲陰雨之備卽所以鎭安人心之道也伏願殿下裁察焉上曰言甚切至而試觀今日貌樣其於無着手處奈何閣臣亦陳文義可也行任曰上下番已盡達矣上曰參贊官亦陳文義可也師濂曰上下番已盡達臣無可達之辭矣上命傳諭重臣入侍賤臣承命出與吏曹判書尹蓍東偕入進伏上曰領相云何蓍東曰書啓持來而入侍有命未及正書矣上命入草本使師濂讀奏訖蓍東曰領相以爲今若抗顔復入脩門則不可廁於人類若欲胥命則是亦進身之階故縮伏私次變動無路云矣上命書傳敎曰予待以元老惜其不念鞠躬之義也彼而不示好惡此而不伸廉防一則敬禮二則敬禮朝因箚批先示躬迎之意半日中宗伯冢宰次第委遣而竝與胥命之擧謂有進身之階梯不得如意附奏於復命之時今則雖欲踐言往迎獨不念國體事面乎坐邀之嫌予實爲大臣慨然如是也則今日之國事與誰籌度一日二日稅泊無期大欠體國之義難以元老曲恕領議政金致仁免相命退諸臣以次退出
정조 11년
行都承旨沈豐之坐左承旨李亨元坐右承旨徐鼎修坐直左副承旨未差右副承旨趙衍德坐直同副承旨未差注書金孝建仕一員未差假注書李德鉉仕直事變假注書李顯秀仕
정조 11년
沈豐之啓曰明日動駕再明日景慕宮夏享大祭齋戒相値視事頉稟之意敢啓傳曰知道
정조 11년
趙衍德啓曰合辭方張之時兩司無詣臺之員事甚未安除在外疏批未下受由外未肅拜呈告人員竝卽牌招何如傳曰允
정조 11년
以獻納權裕牌不進罷職傳旨傳于趙衍德曰只推
정조 11년
傳于徐鼎修曰明日出宮門路以協陽門爲之
정조 11년
今此慶熙宮擧動敎是時以李喆模爲守宮假承旨
정조 11년
傳于徐鼎修曰再明日出還宮當由敦義門以此分付
정조 11년
傳于徐鼎修曰卿宰侍從堂上堂下罷散人竝敍用
정조 11년
以藝文館守宮史官望筒傳于徐鼎修曰以兼史爲之
정조 11년
以別雲望筒傳于徐鼎修曰再明日旣有入直之命只以別雲劍望筒擬入事分付而承旨誤傳當該承旨從重推考
정조 11년
承旨前望單子入之徐鼎修柳誼落點
정조 11년
李亨元啓曰左副承旨柳誼同副承旨李鼎運纔已須資出去矣竝卽牌招以爲推移入直之地何如傳曰聞其事實竝許遞前望單子入之待下批牌招察任
정조 11년
傳于沈豐之曰不在多誥想悉予意今則國體尊而事面正繼此更有何辭可引遣知申傳此虛竚之意卿須卽起造朝事傳諭于領議政仍傳命召
정조 11년
沈豐之啓曰臣敬奉聖旨馳往傳諭于西部盤松坊茵匠里契議政府領議政金致仁所住處則以爲臣罪在罔赦恩出曲貸免相薄譴非罰伊榮仰戴洪私俯切感祝祗是屢承震剝之敎罔變咫尺之守揆以邦憲誅戮猶輕逬出席藁惟俟鈇鉞千萬不自意纔經一宿還收前夜傳敎特遣知申諭之以虛竚勉之以卽起臣惝怳惶駴罔知攸措顧臣積罪非比尋常負犯當初所被尙屬太寬況可竝此而旋寢乎以國體則常法未可謂已行也以私義則情地未可謂粗伸也若此而其敢曰已經薄勘而晏然冒進自喪匹婦之微諒重招一世之譏議哉宣召之下轉動無路虛辱恩命罪上添罪惟有遄伏嚴誅庶可少勵臣分伏地隕越瞻天顒祝莫重命召非郭外陋次所可辱留玆令錄事還納臣尤惶恐云矣敢啓傳曰知道誠意未孚不但自顧顔騂踐言二字前批已及之予不肯爲食言之人且以敬禮之意言之一番此擧豈或持疑予當躬臨迎來大臣所住之地距慶熙宮不遠大臣迎來後仍詣慶熙宮經宿隨駕軍兵侍衛軍兵皆以明日隨駕人磨鍊事卽爲分付
정조 11년
沈豐之啓曰卽者議政府錄事來言領議政金致仁以爲莫重命召不敢辱留於郭外陋次謹此還納云何以爲之敢稟傳曰旣有躬迎之命先令史官傳授
정조 11년
行都承旨沈豐之右承旨徐鼎修右副承旨趙衍德啓曰卽伏見領議政金致仁書啓批旨下者有躬臨迎來之敎臣等相顧愕眙繼以憂悶之至元輔去就關係旣重以殿下敬禮必致之意雖有此非常之敎臣等之所憂者聖躬之勞動也所懼者國體之損傷也臣等忝居近密誠不勝萬萬焦迫玆以相率疾籲敢效繳還之忱伏願聖上穆然深思亟寢成命焉惶恐敢啓傳曰卽爲頒布
정조 11년
沈豐之啓曰諸承旨有稟達事來詣閤外請對矣傳曰退去卽爲頒布
정조 11년
沈豐之啓曰諸承旨雖伏承退去之命萬萬罔措更爲求對矣傳曰卽爲退去斯速頒布
정조 11년
沈豐之啓曰諸承旨冒萬死更爲求對矣傳曰退去
정조 11년
沈豐之啓曰諸玉堂有稟達事來詣閤外請對矣傳曰退去
정조 11년
傳于沈豐之曰大臣雖云方欲來詣闕下云而姑未造朝則王言不可不信卿等之如是阻搪萬萬駭然矣卽爲頒布
정조 11년
沈豐之啓曰領議政金致仁冒萬死來詣閤外請對矣傳曰入侍求對諸臣同爲入侍
정조 11년
傳于沈豐之曰大臣今旣登筵動駕傳敎置之
정조 11년
趙衍德以義禁府言啓曰明日擧動時各差備都事當爲備員出使都事李東榮令該曹口傳相換以爲分排之地何如傳曰允
정조 11년
吏曹口傳政事禁府都事李東榮訓鍊主簿李運春相換
정조 11년
李亨元以訓鍊都監言啓曰今四月二十九日慶熙宮擧動時番當次興化門元內入兩處入直軍二百名將官率領挾輦侍衛北一營馬兵五十名西營步軍五十名新營標下軍四十名各其將官率領赴陣解嚴後竝仍爲入直巡邏等節依例擧行而依定式崇義門則永肅門入直局出身二十二人除出局別將率領入直集賢門軍三十名內折半入直還宮後依前準數入直而竝待標信擧行之意敢啓傳曰知道局出身入直除之可也
정조 11년
李亨元以兵曹言啓曰在前親臨墓所時內吹給馬取稟草記連有置之之命矣今番則何以爲之乎敢稟傳曰勿給馬明日隨駕外休軍一牌前導事分付可也
정조 11년
李亨元以兵曹言啓曰今四月二十九日大駕詣慶熙宮經宿時內外入直巡邏等事依時御所例擧行而扈衛軍官忠翊衛忠壯衛等依前例勿爲入直事分付何如傳曰允
정조 11년
大司諫洪明浩執義李思祚校理李羽晉副校理金履翼洪義浩正言崔烜宋民載修撰洪樂貞宋翼孝副修撰金履成趙鎭宅啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷以下一行刀削答三司曰不允以下半行刀削
정조 11년
大司諫洪明浩執義李思祚正言崔烜宋民載請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥籍之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答兩司曰不允
정조 11년
執義李思祚請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪韓采亟令王府更加嚴鞫期於得情夬施常律請醫官朴春源刊名內醫之典請別軍職田文顯亟命汰去答府曰不允九件事斯速停啓更勿煩請
정조 11년
正言宋民載請大靜縣爲奴罪人金壽賢更令王府設鞫嚴問依律處斷諸爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府設鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶安置罪人朴宗集亟令王府拿鞫得情施以當律請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪入趙時偉亟令王府設鞫嚴問期於得情請島配罪人韓采更加嚴鞫期於得情夬施當律答院曰不允
정조 11년
大司憲黃昇源疏曰伏以臣忝叨見職今爲再遭矣除旨之下不勝驚惶恧蹙前後召命冒犯違逋而聖度天大譴罪不加臣於是益增隕越靡所容措念臣至愚極陋百無一藝偏蒙我殿下天地陶甄之仁內外揚歷罔非踰分而至於昨春亞卿晉秩之寵實非夢寐所敢期也臣尙今早夜憂懼若隕淵谷而迺者風憲之長地望淸峻責任要重匪比貳卿例帶之銜也雖使臣磨礪朽鈍圖效職思決知其萬無稱塞之望而苟然叨冒則其爲玷名器而羞搢紳當如何哉且臣之自來情勢於臺端一步便作鐵限非但通朝之所共悉伏惟聖明亦已俯燭也頃年重臣權噵鄭昌聖之拜臺職也以自來情勢陳章乞免皆蒙體諒之恩而臣之情勢視兩臣尤有別焉則何敢徒以煩瀆爲懼而不一陳暴於紸纊之下哉伏乞聖慈俯垂諒察特令鐫改臣新授職名以安賤分焉臣旣不以憲職自居而愚衷所激不容泯默玆敢附陳焉噫嘻痛矣往者凶逆之變尙忍言哉將相糾結凶圖逆節狼藉醞釀此固往牒所未有之極變也宗社之危迫在呼吸而何幸皇穹默佑慈敎誕宣罪人斯得天誅甫訖第其以下十一行半刀削逆喆之從前稔惡固難逭於三尺之誅而逆宇之負犯專出於席其父勢也惟其陰懷異圖顯懟王室以復賊密毗姻好與二字刀削暗通聲氣情節畢輸鐵案昭在而乃以其父院相之勞至貸其子市肆之律驅出獄門送置島棘此自有鞫獄以來所未見之事也如明謙之凶賊而不許收孥以謙之惡逆而只施應坐賊寧則謂其賤孽而不誅妖愷則謂其人微而勿問俱是失刑之大者而惟彼時偉之護法翰賊指揮馨疏陰凶情跡彰露無餘若其甘作逆宇之嚆矢冒據戚黨睥睨帥符乃於宗邦同慶之日敢懷不悅之意肆發無忌之說又當栗阡卜吉之際暗助沮戲之計者究其心腸路人皆知而猶且謂非常性而傅之生議則此所謂天網太恢呑舟是漏者耶嗚呼丙丁以來亂逆層生幾乎無歲無之宗國之保有今日特天耳殿下每當治逆之時聖仁太曠王法多屈以下一行刀削而窮天地亘萬古所無之劇賊尙靳适雲已施之律倫彝斁絶禍亂潛滋至于昨冬逢變而尤驗轂下之憂畏無窮極也間者民間訛言一播有若蜀中之無故胥驚者此何故也近而江村之奔波遠而鄕里之繹騷已足怪駭而縣邑之中命吏有招呼之擧象魏之下愚氓效奔告之誠此非尋常虛驚之比也年前嶠南流言不過一時自起自滅而曾未幾時瑮福諸賊稱兵眞贓綻露於嶺右則安知無凶醜餘孽暗地譸張伏莽之憂近在目前耶今當大懲討之會正宜君臣同寅夙夜毖患思所以赫然克斷明正處分大定國是高揭王綱而以殿下聖智之勇尙復因循姑息不能斷以大義則是豈光恢我先大王遺大投艱之基業也哉嗚呼流光迅逝文禧廟祥期奄迫八域含生至慟至冤其無洩復之日耶猗我東朝殿下諺敎渙降中外之疑惑滋甚大小之憤恨愈切搢紳緘骨之疏館學叫閽之章草野裹足之言不知爲幾遭而殿下一例摧折不少假借此今日臣民所以抑塞隕墜日夜腐心痛骨者也逆醫凶媼之一番究覈國體之所不容已而伏況慈敎惻怛丁寧禍故之根因自有盤覈之路且況擧國大同之論愈往愈沸則其將依前玩愒時月忍度此慘痛哀冤之日而不一問耶瞻彼南郊日月載屆伏惟聖心冤酷痛傷益復如新臣何敢以不忍言之言仰慼我聖心而群下所以對揚慈旨少洩輿憤唯此時爲急也沐浴之義實由秉彝之天而回念昨年此時斷斷血衷有倍常時敢掇國人之論抆血飮涕而陳之伏乞聖明廓揮乾斷亟允三司之請俾典刑得正而倫彝快明焉臣無任屛營祈懇之至答曰省疏具悉勿煩卿其勿辭行公
정조 11년
校理李羽晉副校理金履翼洪義浩副修撰趙鎭宅等箚曰伏以臣等卽伏聞傳敎之下政院者有領議政金致仁家駕臨之命臣等相顧惶惑誠不知殿下何爲而有此萬萬過中之敎耶噫元輔勉出雖係不輕勉出之方亦有其道史官宣諭而不膺命則繼以承宣承宣申勉而不知變則復遣卿宰責之以臣分勖之以世道則以元輔體國之心豈終無趨膺之理而乃有此非常之敎擧措蒼黃聽聞驚惑臣等竊爲殿下惜此擧也玆陳短箚冒控愚忱伏願聖明穆然深思亟寢成命焉答曰省箚具悉何時下敎將至晩暮政院之擧行極爲駭然爾等又何爲效顰乎
정조 11년
丁未四月二十八日卯時上詣璿源殿展拜入侍時行都承旨沈豐之左承旨李亨元右承旨徐鼎修左副承旨柳誼右副承旨趙衍德同副承旨李鼎運記事官金孝建假注書李德鉉記事官李相璜金祖淳檢校直提學李秉模檢校直閣金憙檢校待敎李崑秀待敎尹行任以次侍立訖上具翼善冠黲袍乘輿出協陽門由萬安門入詣璿源殿展拜陞詣廟內奉審訖還御小次鼎運曰大司憲黃昇源疏批已下一體牌招何如上曰依爲之出擧條上命戶曹堂郞率役軍入來改築墻垣頹圮處役處以間數計之則可爲四間許上謂具膺曰當費了幾日而完役乎膺對曰似費數三日矣上曰催促役軍斯速畢役可也上曰計士敢以官員自處擧行極爲慢忽彼計士令一隷押送政院懸罰可也仍御幄次躬審經始日纔過午役事告畢上還出萬安門由協陽門還內諸臣以次退出
정조 11년
丁未四月二十八日未時上御重熙堂右副承旨入侍時右副承旨趙衍德假注書李德鉉記事官尹行任金祖淳原任直閣徐龍輔檢校待敎李崑秀以次進伏訖上曰大司憲黃昇源牌招出榻敎命書傳敎曰再明日還宮時歷臨墓所以此分付又命書傳敎曰昨聞正卿回奏之言國體不可不念事面不可不存不得不有昨夜處分政稟之經宿不下亦出不得已之擧一則曲念二則曲念以今國事元輔重任豈或一日瘝曠動駕有命亦必參班反汗之擧何竢終日領相勉副下敎還收又命書傳敎曰明日擧動時隨駕依近例以二品以上磨鍊百官只於陪祭時參班又命書傳敎曰再明日墓所擧動時隨駕東西班以六曹堂郞磨鍊侍衛寶劍別雲劍外入直爲之副駕轎儀仗雲劍留陣竝置之軍兵以慶熙宮入直內外各營馬步軍訓將率領禁軍兩闕入直人隨駕餘皆置之事分付命退承史以次退出
정조 11년
丁未四月二十八日戌時上御熙政堂大臣請對諸臣入侍時行都承旨沈豐之右承旨徐鼎修右副承旨趙衍德假注書李德鉉記事官李相璜金祖淳領議政金致仁檢校待敎李崑秀校理李羽晉副校理金履翼洪義浩副修撰趙鎭宅以次進伏訖致仁進前曰此是臣萬死難儥之罪惟願速死矣上曰卿之所當處地何如今異於古雖使予當卿之處義亦難矣雖欲爲卿一伸廉偶大臣豈有一伸也致仁曰五內崩隕至今靡定不敢多費言語以煩聖聽矣上曰卿試觀國勢此豈卿如此之時乎以承旨之阻搪雖不能如意初意則必欲動駕爲卿出一節拍矣羽晉履翼義浩鎭宅等奏曰臣等俄已陳箚而切有耿耿餘蘊復此仰達矣人主之一動一令所關甚重至如大臣勉出豈無其道而乃有俄者非常之敎群下之震惶聽聞之驚惑當如何哉何幸大臣造朝成命旋寢而臣等因此抑有所仰勉者不止如今日事而已凡於言動政令之際益軫愼重之道毋貽輕遽之悔是臣等區區之望也上曰整衣戒駕旣因承宣之阻擋際又大臣來對原傳敎今旣還寢不必更有云云矣出擧條上謂致仁曰明日動駕卿當參班今姑退去安意休息命退諸臣以次退出
정조 11년
行都承旨沈豐之齋宿左承旨李亨元齋直右承旨趙衍德齋宿左副承旨徐鼎修齋宿右副承旨徐有成齋宿同副承旨曺允大齋直注書金孝建齋宿一員未差假注書李德鉉齋直事變假注書李顯秀守宮直
정조 11년
上請慶熙宮後奎章閣政院玉堂藥房朝廷二品以上六曹堂上兩司長官口傳問安答曰知道
정조 11년
李亨元啓曰明日大駕詣慶熙宮後王大妃殿惠慶宮問安何承旨進去乎敢稟傳曰左承旨進去
정조 11년
沈豐之啓曰明日大駕詣孝昌基入齋室後王大妃殿惠慶宮問安何承旨進去乎敢稟傳曰同副承旨進去
정조 11년
傳于李亨元曰一提學入侍
정조 11년
傳于李亨元曰侍衛軍兵雨具
정조 11년
承旨前望單子入之朴天行曺允大落點
정조 11년
傳于李亨元曰大臣吏兵判有司堂上來待
정조 11년
沈豐之啓曰領議政金致仁左議政李在協右議政兪彦鎬吏曹判書尹蓍東兵曹判書金履素有司堂上徐有隣李在簡李秉模依下敎來待矣傳于李亨元曰入侍
정조 11년
傳于李亨元曰守禦使入侍
정조 11년
李亨元以兵曹言啓曰來五月初一日墓所動駕時別雲劍預差李在學時無職名依例口傳付軍職何如傳曰允
정조 11년
兵曹口傳政事副司直單尹坊李崇祜朴祐源李度默李在學吳大益朴天衡柳誼閔台爀李鼎運李師濂洪義榮金履禧副司果沈樂洙洪樂恒李百亨鄭益祚吳鵬南柳匡天尹行履金孝眞徐有鍊張至冕金鎔閔師宣徐邁修宋祥濂鄭來百以上單付
정조 11년
傳于李亨元曰政官牌招開政
정조 11년
兵曹口傳政事南熙爲宣傳官
정조 11년
吏批判書尹蓍東進參判李秉模進參議李集斗差祭承旨曺允大進鄭益祚爲司諫沈煥之爲副應敎李洪載爲校理李𡊠爲刑曹判書姜趾煥爲戶曹參議洪大默爲司宰主簿朴宗岳爲梁山郡守鄭東杓爲比安縣監
정조 11년
兵批判書金履素進參判金魯淳侍衛進參議未差參知李夔守宮直承旨李亨元進李度默爲副摠管鄭翊夏爲同知李榮逵爲加德僉使李仁哲爲豆毛浦萬戶趙英身爲景福將呂從周爲赫梁僉使以柒谷府使望筒傳于李亨元曰武臣堂下之積滯可悶時仕中時曾經正副人擬入
정조 11년
以兵曹參議望筒傳于曺允大曰前參議仍任
정조 11년
吏批鄭學畊爲柒谷府使兵曹參議柳誼仍任事承傳
정조 11년
朴聖泰爲司僕正李太源爲顯陵令李義綱爲洪州牧使
정조 11년
傳于李亨元曰未下直守令皆令明日辭朝
정조 11년
兵曹柳鎭恒爲守禦中軍
정조 11년
沈豐之啓曰陞補限內不爲設行大司成直捧禁推傳旨事曾有定式矣大司成金熹今朔陞補不爲設行依定式禁推傳旨捧入之意敢啓傳曰今番事勢以然分揀
정조 11년
沈豐之以司饔院官員以都提調意啓曰今三月二十二日本院草記批旨內今日雖以本色封進云而旣有成命豈或銷刻依前下敎代封京獵山雉則儲留者只於慈殿宮日供各封一首待來月晦殿宮亦爲代捧事命下矣自明日爲始王大妃殿惠慶宮日下生雉以活鷄全數代封之意敢啓傳曰知道
정조 11년
李亨元以禁衛營言啓曰依下敎明日孝昌墓擧動時設布帳次軍十五名出送將校率領使之排設仍爲守直之意敢啓傳曰知道
정조 11년
丁未四月二十九日辰時上詣慶熙宮擧動入侍時行都承旨沈豐之左承旨李亨元右承旨徐鼎修右副承旨趙衍德記事官金孝建假注書李德鉉記事官李相璜金祖淳閣臣徐龍輔尹行任以次侍立訖上具翼善冠白袍烏犀帶白皮靴乘輿出協陽門至降輦所左通禮啓請降輿乘輦上降輿乘輦命新除授承旨牌招察任由敦化門出詣慶熙宮自興化門至降輦所左通禮啓請降輦乘輿上降輦乘輿命卿宰侍從堂上堂下敍用人竝令該曹口傳付軍職又命動駕相値明日朝廷問安勿爲之至降輿所左通禮啓請降輿上降輿入內奠酌禮時至左通禮進當齋殿前啓請行禮上改着衰服盥洗以出贊禮導上入就位坐贊禮啓請哭上哭贊禮啓請止哭上止哭贊禮導上入詣靈座前北向立贊禮啓請坐亨元奉香盒衍德奉香爐跪進贊禮啓請三上香上三上香衍德奠爐于案鼎修奉爵跪進贊禮啓請奉爵奠酌上執酌奠酌鼎修奠于靈座前贊禮啓請興少退坐上興少退坐大祝進靈座之右東向跪讀祝文訖贊禮啓請興上興贊禮導上還復位坐贊禮啓請哭上哭贊禮啓請止哭上止哭大祝納神主如儀訖贊禮啓請還齋殿上命退諸臣以次退出
정조 11년
行都承旨沈豐之坐左承旨李亨元坐右承旨徐鼎修坐直左副承旨趙衍德坐右副承旨徐有成坐同副承旨曺允大坐直注書金孝建仕一員未差假注書李德鉉仕直事變假注書李顯秀仕
정조 11년
上詣文禧廟行祭罷後奎章閣政院玉堂藥房口傳問安答曰知道王大妃殿惠慶宮遣承旨問安答曰知道詣孝昌墓入齋室後奎章閣政院玉堂藥房朝廷二品以上六曹堂上兩司長官口傳問安答曰知道親祭罷後奎章閣政院玉堂藥房朝廷二品以上六曹堂上兩司長官單子問安答曰知道還宮後奎章閣政院玉堂藥房朝廷二品以上六曹堂上兩司長官口傳問安答曰知道
정조 11년
傳于徐鼎修曰守宮承旨馳詣景慕宮奉審摘奸以來
정조 11년
趙衍德啓曰來初三日朝參日次矣敢稟傳曰停
정조 11년
傳于徐鼎修曰禮房承旨入侍
정조 11년
傳于曺允大曰班次圖式軍行班次自有成式且有圖式載於五禮儀續編而近來紀律懈弛春行時申飭之後又復紊亂不可無別般嚴飭交龍旗前有駕前別抄後有大旗幟而其間闌入雜遝寧有如許紀綱此後自駕前別抄頭局至招搖旗尾局若有如前混入之弊則駕前牌頭交龍旗次知郞官宣傳官及招搖旗次知宣傳官竝以縱人闌入律論此蓋堂上堂下侍衛每多混入之致甚至今日武兼亦然前行進去兵曹堂郞及不飭駕前之御將亦難免其責以此傳敎添錄各條笏記及班次圖交龍旗次知郞官與宣傳官同着軍服旣有定式今番亦果依此爲之乎令兵判査實嚴飭
정조 11년
傳于趙衍德曰今日動駕時擊錚人豈必踰日且値齋日除刑推捧草供以入事分付
정조 11년
以南部幼學鄭東徽上言傳于曺允大曰誠如所訴中官手本未可取信一邊之言亦不可偏聽卽令地方官詳査報來後狀聞事此上言竝以出給畿伯處
정조 11년
傳于曺允大曰今日上言二十九張一倂啓下皆令限內回啓
정조 11년
以全羅監司狀啓羅州等邑時氣方痛死亡數爻不錄事傳于徐鼎修曰厲氣一向熾盛云言念民憂豈勝渴悶去月十八九念二三之雨兩湖所得至於此多昨日之雨亦果均霑而雨後頗有蘇滌之望乎另加訪探隨卽狀聞事令廟堂嚴飭行會湖西果無此患乎一體關問草記
정조 11년
全羅監司狀啓三月令藥材進上物種中馬藺花及玄胡索限內不得封進惶恐待罪事傳于沈豐之曰勿待罪事回諭
정조 11년
沈豐之以奎章閣守宮檢校提學意啓曰夜間閣內諸處無事之意敢啓傳曰知道
정조 11년
李亨元以兵曹言啓曰依下敎隨駕禁軍駕後禁軍及壯勇衛武藝別監內吹兼內吹標下軍兵等處蜜水解渴之意敢啓傳曰知道
정조 11년
李亨元以訓鍊都監言啓曰依下敎隨駕將校軍兵等解渴之意敢啓傳曰知道
정조 11년
李亨元以禁衛營言啓曰依下敎隨駕本營槍劍軍兼內吹及赴陣將校等處蜜水解渴之意敢啓傳曰知道
정조 11년
李亨元以御營廳言啓曰依下敎駕前別抄兼內吹及赴陣將校軍兵等處蜜水解渴之意敢啓傳曰知道
정조 11년
李亨元以守禦廳言啓曰依傳敎本廳招搖旗差備將校奉持軍及隨率軍兵等處解渴之意敢啓傳曰知道
정조 11년
李亨元以摠戎廳言啓曰依下敎本廳招搖旗差備將校軍兵等處密水解渴之意敢啓傳曰知道
정조 11년
文禧廟朔祭親行敎是時亞獻官左議政李在協終獻官右議政兪彦鎬贊禮禮曹判書徐有隣典祀官奉常正金復元執禮副司果李庚運執尊副校理金履翼大祝原任待敎李崑秀祝史副修撰趙鎭宅齋郞副校理洪義浩盥洗位兵曹佐郞申曮爵洗位禮曹佐郞朴瑞源亞終獻官盥洗位禮曹正郞柳贊者引儀任藗崔慶鎭謁者兼引儀李持淳尹夔欽贊引兼引儀鄭桓假引儀金在儉祭監監察李重金載恒
정조 11년
孝昌墓親祭敎是時亞獻官左議政李在協終獻官右議政兪彦鎬贊禮禮曹判書徐有隣典祀官奉常正金復元墓司守衛李厚燾執禮校理李羽晉執尊副修撰金履成大祝待敎尹行任祝史修撰宋翼孝齋郞修撰洪樂貞贊者引儀任藗崔慶鎭謁者兼引儀鄭桓李持淳贊引假引儀趙翰逵李孝建祭監監察柳光澺黃仁煦
정조 11년
丁未五月初一日辰時上詣孝昌墓擧動入侍時行都承旨沈豐之左承旨李亨元右承旨徐鼎修左副承旨趙衍德右副承旨徐有成同副承旨曺允大記事官金孝建假注書李德鉉記事官李相璜金祖淳閣臣徐龍輔尹行任以次侍立訖上具戎服乘輿以出至降輿所左通禮啓請降輿乘馬上降輿乘馬自興化門由敦義門出詣孝昌墓命宣傳官李永喆汰去分揀亨元曰今日動駕時交龍旗奉持馬不善把立致有不實之患事極駭然當該次知宣傳官及兵曹摠府郞廳所當重勘而本院請推之外無他可施之罰何以爲之乎上曰拿處可也出擧條上曰行祭後朝廷問安勿爲之駕至墓所作門外左通禮啓請下馬乘輿上下馬乘輿左右通禮前導入大次行祭時至左通禮詣大次前啓請外辦上具衰服出詣丁字閣行禮如儀儀註見上訖豐之曰莫重親祭香盒不盛香事極驚駭守僕令攸司科治當該官司所當重勘而本院請推之外無他可施之罰何以爲之乎上曰推考可也出擧條仍哭臨墓所次詣宜嬪墓哭臨還大次還宮時至左通禮啓請外辦上改具戎服乘輿出至降輿所左通禮啓請降輿乘馬上降輿乘馬命書傳敎曰自墓所洞口至敦義門捧上言上曰守禦使金鍾秀仍佩往來自敦義門由敦化門至降馬所左通禮啓請降馬乘輿上降馬乘輿由協陽門還內諸臣以次退出
정조 11년
丁未五月初一日未時上御重熙堂禮房承旨入侍時右承旨徐鼎修假注書李德鉉記事官尹行任金祖淳以次進伏訖上命書傳敎曰綾原大君直孫在蔭仕者只此人其兄之無故作散尙未甄用守衛官李厚生旣有陞敍之命六品職待窠調用原傳旨中此人則以陞六改付標當初汰去不過微眚聞是守墓官之女壻云此窠仍任事分付命書榻敎曰抄啓文臣親試以初三日爲之命退承史以次退出
정조 11년
行都承旨沈豐之坐左承旨徐鼎修坐右承旨洪文泳坐直左副承旨徐有成病右副承旨朴天衡坐直同副承旨曺允大坐注書金孝建仕一員未差假注書李德鉉仕直事變假注書李顯秀仕
정조 11년
大殿王大妃殿惠慶宮中宮殿奎章閣政院玉堂藥房翌日口傳問安答曰知道朝廷二品以上六曹堂上兩司長官單子問安答曰知道
정조 11년
藥房提調臣徐有隣副提調臣沈豐之啓曰節序流邁午月載屆駕臨廟墓親行朔奠伏惟聖懷益復難抑移次經宿向晩回鑾伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 11년
徐鼎修啓曰明日再明日國忌齋戒正日相値視事頉稟之意敢啓傳曰知道
정조 11년
沈豐之啓曰抄啓文臣親試以初三日爲之事命下矣處所以何處爲之乎敢稟傳曰日熱如此依定式處暑間在家製進
정조 11년
以守直內官李長培手本慶熙宮雨漏處修改事傳于朴天衡曰依定式卽爲修補
정조 11년
傳于徐鼎修曰次對進定於今日
정조 11년
傳于徐鼎修曰大臣備局堂上引見
정조 11년
徐鼎修啓曰今日次對兩司當爲進參在外外呈辭未肅拜人員竝牌招何如傳曰允
정조 11년
以司諫鄭益祚獻納權裕牌不進罷職傳旨傳于徐鼎修曰只推
정조 11년
承旨前望單子入之洪文泳朴天衡落點
정조 11년
刑曹判書前望單子入之鄭昌順落點
정조 11년
徐鼎修啓曰卽者刑曹郞廳來言昨日動駕時擊錚人等原情勿施草記還下後卽爲捧草供以入事命下而判書鄭昌順未肅拜次堂例不得擧行云判書鄭昌順更卽牌招以爲擧行之地何如傳曰令次堂擧行
정조 11년
徐鼎修啓曰摠戎使金持默時無職名令該曹口傳付軍職何如傳曰允
정조 11년
兵曹口傳政事副司直金持默
정조 11년
捕將前望單子入之左邊捕盜大將趙圭鎭右邊捕盜大將李漢昌落點
정조 11년
以禁衛大將望筒傳于徐鼎修曰置之
정조 11년
工曹判書前望單子入之具允鈺落點
정조 11년
兵曹口傳政事副司直金鍾秀
정조 11년
兵曹口傳政事以柳鎭恒爲禁軍別將
정조 11년
朴天衡啓曰新除授禁軍別將柳鎭恒方在罷散中何以爲之敢稟傳曰敍用
정조 11년
以律學敎授望筒傳于沈豐之曰旣已蒙放前敎授分揀此望筒勿施
정조 11년
傳于洪文泳曰時囚以草供捧入
정조 11년
以忠淸監司禁衛軍點送營將代行事令廟堂稟處事狀啓傳于洪文泳曰依狀請施行
정조 11년
以玉堂金履翼等聯名上疏傳于洪文泳曰玉堂聯箚事體何如則一二亞將前望點下旣非過擧也則如是煩瀆不但駭怪至於臺臣問備出於尊臺體之意則今此反汗之請可謂太異常今日朝象日就杌所謂主威益至凌夷而猶不料機關若是之無難也若此則小大刑政徒仰夫夫之意旨不得誰何乎下番之生疎姑無論上番餘氣顯有更張之漸令人心寒不然以今承望之俗寧或有懷必陳乎卽此反隅之端不一而足係是言疏雖以優容之意方欲賜批未知本意之如何此後事關臺啓無論有罪無罪亟停勿煩四字臺臣推考一款自上將不得發口當否爲先問于上番玉堂以啓
정조 11년
洪文泳啓曰玉堂聯箚事體何如則一二亞將前望點下旣非過擧也則如是煩瀆不但駭怪至於臺臣問備出於尊臺體之意則今此反汗之請可謂太異常今日朝象日就杌所謂主威益至凌夷而猶不料機關若是之無難也若此則小大刑政徒仰大夫之意旨不得誰何乎下番之生疎姑無論上番餘氣顯有更張之漸令人骨靑不然以今承望之俗寧或有懷必陳乎卽此反隅之端不一而足係是言疏雖以優容之意方欲賜批未知本意之如何此後事關臺啓無論有罪無罪亟停勿煩四字臺臣推考一款自上將不得發口當否爲先問于上番玉堂以啓事命下矣問于副校理金履翼處則以爲臣全沒知識罔念嚴畏不知事體之輕重臣分之猥越至於亟停之批問備之敎亦敢爲反汗之請自不覺犯分之歸而今於嚴敎之下無辭仰達尤是臣罪上添罪之端伏地震懍只願速被誅戮云矣敢啓傳曰知道今日擧措不可尋常看過意謂悔禍一事二事跳踉之兆眹不佳豈足云云於此人而顧其職則論思也雖使昌言日聞敢諫成俗之時亟停之敎問備之事決無聯疏之擧此無他一則無畏二則無畏若此則古人豈比批龍鱗乎屢敎之下如是漫漶極爲無嚴雖至達朝經夜豈可中止進言自進言王綱自王綱貴在謹微漸不可長更爲問啓夜鼓已近撤漏斯速擧行無或遲滯
정조 11년
洪文泳啓曰今日擧措不可尋常看過意謂悔禍一事二事跳踉之兆眹不佳豈足云云於此人而顧其職則論思也雖使昌言日聞敢諫成俗之時亟停之敎問備之事決無聯疏之擧此無他一則無畏二則無畏若此則古人豈比批龍鱗乎屢敎之下如是漫漶極爲無嚴雖至達朝經夜豈可中止進言自進言王綱自王綱貴在謹微漸不可長更爲問啓夜鼓已近撤漏斯速擧行無或遲滯事命下矣問于副校理金履翼處則以爲臣之死罪臣已自知若有毫分可達之辭則到此地頭豈敢故爲漫漶亦豈忍終始隱諱重自陷於欺君罔上之科乎一則無知妄作二則無知妄作緣臣愚昧迷劣之致自速犯國綱蔑臣分之罪揆以常刑臣烏得免乎嚴敎屢問之下又無仰達此又臣死罪伏地震剝惟願速被鈇鉞之誅云矣敢啓傳曰知道
정조 11년
朴天衡以弘文館言啓曰新除授校理李洪載時在忠淸道公州地經筵入番事緊請斯速乘馹上來事下諭傳曰依啓
정조 11년
洪文泳以兵曹言啓曰今日次對入侍時左議政李在協所啓太學掛書實是前古所未有之變怪向因領相筵奏旣有令捕廳譏詗査出之命而今已屢月尙無究竟事之駭然莫此爲甚當該左右捕將一竝罷職何如上曰許久待之今筵不得不提敎矣寧有如許紀綱罷職猶屬薄勘竝施不敍之典捕校等令兵判嚴棍懲礪本事出場前該廳久勤亦勿施行可也事命下矣依傳敎左邊行首捕校徐鵬瑞所任捕校朴仁秀譏察捕校朱尙文朱炯嚴擎完李長郁李洽右邊行首捕校崔昌寬所任捕校李仁昌譏察捕校楊信維李祥演李旭曺漢國金壽亨等各嚴棍十五度之意敢啓傳曰知道
정조 11년
沈豐之以吏曹言啓曰卽接忠淸道觀察使金光默移文保寧縣監李日運牒呈據新除授光陵參奉鄭赫臣呈狀內矣身千萬意外以今月初八日除光陵參奉特承上來謝恩之命承恩罔極固當束帶趨朝狗馬賤疾年老漸痼庭戶之間亦屢僵仆以此病勢萬無獲達之望惶恐死罪緣由轉報以爲趁速啓達遞改之地云矣其呈狀旣如此而道臣又枚擧文移端陽節近陵官不可不備員光陵參奉鄭赫臣今姑改差何如傳曰近聞筵臣言繡啓之外益知其可用此非招延之抄選則病如可强義不當在外況今享事隔日申飭上來此草記勿施
정조 11년
朴天衡以刑曹言啓曰今日動駕時擊錚人等除刑推捧草供以入事命下矣擊錚罪人合爲十名而中和李命寬結城趙德貴永柔金召史龍崗李召史等原情俱是四件內事俄傳敎捧草供以入南部趙孝乭牙山兪門煥北部李召史杆城李莫守松都金召史中部金致禧等或非四件而猥越登聞或近四件而情多可惡依近例論列草記勿施或請勘之意敢啓傳曰知道
정조 11년
朴天衡以刑曹言啓曰因知義禁李在簡所啓大逆不道罪人洋海母阿只連豐川椒島鎭爲婢弟錦得富寧府爲奴妹福惠雲山郡爲婢妹淑惠陽德縣爲婢祖正中以年九十免坐謀逆同參罪人漢敬父溪淸緣坐處絞母溪佑長鬐縣爲婢謀逆同參罪人泰守弟就成熊川縣爲奴妻處女丹城縣爲婢大逆不道罪人匡運兄興運珍島郡爲奴姪程萬鏡城府安置竝令擧行可也事命下矣罪人洋海母阿只連弟錦得妹福惠淑惠捉囚河東獄罪人漢敬母溪佑捉囚安州獄罪人泰守弟就成捉囚平壤獄妻處女捉囚咸興獄罪人匡運兄興運姪程萬捉囚利川獄云令各該道臣卽爲押送于各其配所事發關分付之意敢啓傳曰知道本事關係至重嚴飭沿路別定將吏鱗次發配事申飭配所道臣可也
정조 11년
禁府啓目成川前府使鄭宇淳原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編且有以草供捧入之命上裁何如判付啓資至二品年迫七十顧其職則一邑倅也御史雖年少資淺卽銜命奉使之人是如乎設令閱下以實言或過情是良置但當平說委折恭俟處分是去乙觀此爰辭滿紙噴薄顯有凌藉之意今日紀綱雖曰掃地囚人口氣豈容乃爾繡啓條列只曰倉太州包之見縮也刑具別杖之執捉也小米則有剩太則不足誠如所供太邊欠縮固自知矣御史過用杖棍亦如所供刑具摘奸云在出道之初則棍破杖摧之說未免窘遁無論事實之如此如彼朝廷先觀事面此習滋長等閒看過則繼此孰肯爲御史祛私恢公乎以右項兩件事照勘其律元不至於徒流而及其出場不過飮啄自在御史於此囚謂之厚餉亦非過語在朝家尊體統之道此等處不可不明賜處分以懲日後此囚段本律外加等勘律爲良如敎
정조 11년
禁府啓目安州牧使尹長烈原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編且有以草記捧入之命上裁何如判付啓代捧事防納事無論襲謬與矯弊難免不審之罪剩鉉區處不但公私未分亦不可以不法言大抵不善供職名登繡啓此固可駭別無行査之事今日內勘放爲良如敎
정조 11년
禁府啓目前黃海中軍金宗淵原情云云傳旨問目內辭緣泛稱遲晩所當請刑是白乎矣年過七十法不當請刑且有以草供捧入之命上裁何如判付啓以此以彼可知供職無狀今日照放爲良如敎
정조 11년
刑曹啓目平安道永柔居良女金召史擊錚原情回啓判付啓令道臣詳査狀聞後稟處爲良如敎
정조 11년
刑曹啓目平安道中和居幼學李命寬擊錚原情回啓判付啓誠如所訴不可但以尋常山訟言嚴飭該道別定査官詳査卽爲狀聞事分付爲良如敎
정조 11년
刑曹啓目忠淸道結城居良人趙德貴擊錚原情回啓判付啓令本道詳査決給後狀聞爲良如敎
정조 11년
刑曹啓目平安道龍岡居良女李召史擊錚原情回啓判付啓令道臣詳査啓聞後稟處爲良如敎
정조 11년
三司合啓大司憲黃昇源大司諫洪明浩執義李思祚副應敎沈煥之校理李羽晉副校理金履翼副校理洪義浩正言宋民載正言崔烜修撰洪樂貞修撰宋翼孝副修撰金履成副修撰趙鎭宅啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答三司曰不允八字刀割
정조 11년
兩司合啓大司憲黃昇源大司諫洪明浩執義李思祚正言宋民載崔烜啓曰請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情快施王章請正刑罪人福榮亟令王府快施孥戮之典請亟令王府夏賊之親屬奴傔亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典答兩司曰不允
정조 11년
府啓執義李思祚啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情快施當律請醫官朴春源刊名內醫之典請別軍職田文顯亟令汰去答府曰不允第九件事斯速停啓更勿煩請
정조 11년
院啓正言崔烜啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府設鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島配罪人韓采更加嚴鞫期於得情快施當律答院曰不允
정조 11년
領議政金致仁箚曰伏以節序易邁此月奄回悲冤若初擧國同情伏惟廟墓躬奠聖懷尤當如何冒炎回鑾下情不任憂慮臣連日震遑勞悴且過落後還次病情越劇萬無强起之望今日候班賓對俱癈常分伏枕兢惶惟俟譴何念臣負罔赦之積罪而尙逭王章荷曲貸之殊私而不改株守致有前古所無萬萬非常之命臣五內失守神魂飛爽昏暮叩閤蒼黃登筵至今追思餘懍靡定臣不忠無狀尸居半載曾未有一半分匡格之補今反緣臣之故辭令之不愼擧措之過越乃至於此一則臣罪二則臣罪昨冬筵奏略效先事之戒而誠意淺薄言未見孚到今貽聖德之闕失駭四方之廳聞又非前日之比此臣所以慙痛隕悸直欲無生者也自來哀苦之懇赴召陪駕遂同無故今不敢更事煩籲而若其慢命負國罪犯自在則歷日雖多理難倖免悲撓之中仰瀆是懼今始收召心神竝此自列伏乞聖明亟降威令削臣之職勘臣之罪以爲千古人臣事君之戒焉取進止答曰省箚具悉卿懇候班賓筵之未簉已知有微疴安心勿辭善攝仍傳曰此批答遣史官傳諭于領議政
정조 11년
判義禁金鍾正疏曰伏以流光迅邁文孝世子祥期奄迫終朔載屆聖懷增感奠酌廟宮哀臨墓所伏惟上慈之慟何以堪仰凡在臣民竊不勝悲隕之至伏念臣以僇廢之蹤猥荷生成之澤甄拔於衆棄之中薰沐於積垢之餘除旨聯翩恩敎鄭重聖渥如天仰酬無地心口相矢惟以不避夷險竭力奔走爲一分自效之圖凡有除命輒皆承膺非不知情跡之難安衰耗之難强而良以寸忱感結不遑他顧故耳惟是金吾之職卽臣僨敗之地向來所遭尙有餘悚中間復叨獲蒙聖慈曲諒特許鐫免恩造所曁感祝方切不意待罪秋曹之日又有移拜之命動駕時迫陪班義重不敢不冒沒出肅而顧臣情勢前後無異其何可因仍蹲據自同無故也哉且臣自昨月念間素患癖氣挾感猝劇滿腹撑亘右脅浮高牽引刺痛頃刻難耐雜試藥物危急之症雖幸少歇而餘氣尙肆衝攻無時食飮全減形神大脫雖欲自力供職其勢末由以情以病俱在必遞玆敢冒入文字仰干崇嚴伏乞聖明俯賜照燭亟削臣職以安微分不勝幸甚抑臣以秋曹時事竊有萬萬惶蹙者日前伏承本曹郞廳聽傳敎文蹟則全州前判官臣李宜耆信任下吏一二人問于御史發送刑差星火捉來事命下矣刑吏之發送外方雖無近例旣有特敎故卽爲發送矣追聞當日下敎只令秋曹捉來而已元無刑差發送之命云臣不勝驚怪更問於伊日該房承旨則以爲刑差云云必是郞吏錯聽誤記之致臣之只憑文蹟不料其誤而率爾發遣者昏謬顚錯罪無所逃滿心惶悚唯俟大何乞降威命重勘臣罪以爲擧行不審者之戒焉臣無任祈懇屛營之至謹昧死以聞答曰省疏具悉雖無發差之敎送之無妨毋論誤傳與否郞官旣往傳到今疏引過矣卿其勿辭行公
정조 11년
分副摠管鄭述祚疏曰伏以日月迅駛文孝世子祥期只隔一旬八域含生普切摧慟況我殿下躬行朔祭復臨墓所止慈天倫之情何以堪抑小臣不死冥然苟存遙望墓山有淚如瀉仍伏念端陽節候適在祥前服衰行禮惟有此日象設寂寞草樹掩翳萬事都休一瞻無由舊日賓僚孰不躬執祼薦少洩悲冤之誠而顧臣情理十陪他人明年此日又未知尙在地上及今一縷未泯之前擬欲得備祀官祗謁巡路而第以七十有限不得塡差臣之情事益切悲悶竊伏聞先正臣宋時烈以原任大臣上箚乞差寧陵祭官以大臣而求差亦格外之事也今臣則只拘年限比之大臣之求差尤有間焉且伏念太廟大享攝行時薦俎官本以地部佐貳差定雖過七十者例皆勿拘亦足爲傍照之一道昔漢帝特令蘇武展拜茂陵其盛德美意至今稱之伏望聖明俯賜體諒許備孝昌墓端陽祀官俾伸至情焉人或爲享官求差亦涉僭猥而臣則謂享官或有情病則上疏祈免臣旣職忝亞卿之班則祈免與祈差宜無異同玆敢唐突冒溷伏惟殿下恕其罪而憐其志焉答曰省疏具悉年限雖過筋力尙强且見箚辭亦足以感予心許令銓曹依所請塡差
정조 11년
大司憲黃昇源大司諫洪明浩執義李思祚司諫鄭益祚副應敎沈煥之獻納權裕校理李羽晉副校理金履翼洪義浩正言宋民載崔恒修撰宋益孝洪樂貞副修撰趙鎭宅金履成等伏以噫嘻臣等頑如木石尙不能碎首九階以雪窮天之讎戴頭一天復見此月之回莫非臣等不忠無狀之罪也臣等抑何忍復提不忍聞之語仰慼聖懷而第伏念天經地義終不可泯也君讎國賊終不可貸也祖宗之典刑尤不可不伸也臣民之冤憤亦不可不洩也有此四不可已之大義理而猶且淟涊緘默又度是月則上何以除宗祀之讎下何以慰臣民之慟乎嗚呼慈敎未下之前國勢之危疑罔涯群情之悲冤靡極及夫慈敎誕宣之後賊窩斯得凶謀始綻而乃殿下過加涵貸慮或蔓延不念二字削之永拔惟務目前之姑息遂以謂疑無指的式至今牢拒群請臣等愚見則指的之處亦有多端噫彼自生疑怯暗地行毒者何所不爲不滿邦慶肆發凶言者是可忍也似此窮凶叵測之徒奚止於可疑而已乎至如逆醫也媼乳也雖不過蟣蝨微賤之類其所負犯至陰至憯甘爲凶徒假手之階遂成逆謀滔天之變此已覆載之所不容神人之所共憤況執其端而究其本則指使者莫掩其情窩窟也必露其跡殿下何惜於此輩終靳一覈之擧耶殿下雖以設言於渠輩爲敎而聖人有言曰言不必信蓋以事變不一義理無窮苟守一言之小信以害至公之大義則實非參經權而措時宜之道也伏願殿下穆然深思廓揮乾斷宇偉等諸賊揖喜輩三人竝與乳媼亟加嚴訊窮覈巨魁夬正三尺之刑以洩一國之憤焉答曰省箚具悉如可從也豈待卿等之聯籲又豈待歲周服易之時乎
정조 11년
副摠管柳義養疏曰噫嘻痛矣今月是何月也昨年今月之變寔是通天地亘古今所未覩所未聞之一大禍變懲討之典其可緩乎上而五行刀割噫嘻痛矣廷揖之罪可勝誅哉乳道之徑斷藥劑之乖方卽渠之第一眞贓也而廷揖不過閭巷賤人則如許窮凶之計如許極惡之謀豈是渠一夫之所可獨辦者乎粵自邦慶之初呵禁稱慶之說於公會稠廣之中者卽時偉也則其不利儲君包藏凶圖路人之所知也四行半刀割昔程夫子以醴泉令之藥誤而貽書謝帥請罪其醫有曰謂己之命者不知義理又曰邑中憤歎不平之聲聞於道路夫醴泉令不過一匹夫耳程夫子之言猶尙如此況於宗社之賊臣民之讎其不有窮覈之典乎或有以修短在天無所歸咎之說周遮而漫漶之今日臣子何敢以此等說發諸口而筆之書乎嘻噫痛矣昨年五月之前若能鋤治諸賊則豈有五月之變也五月之後若能鋤治諸賊則豈復有九月之變乎痛矣痛矣四百年聖神相繼之統遽然一朝受變於諸賊之毒乎天乎神乎此何事也此何事也噫嘻痛矣懲討之典尙今不行讎怨未復義理晦塞國不得爲國人不得爲人此何世也此何世也廊廟大臣流涕而去朝下邑守宰痛哭而投紱靑衿士子亦或有毁巾而廢擧者豈意聖明之世乃有如許景像耶嗚呼如臣無似受國厚恩濫躋卿列區區願忠之誠惟是國耳主耳昨年今月以後夙霄腐心五情如割此賊未誅之前無非臣爲東宮願一死之日況且天時荏苒讎月重回而昨日又忝衛班仰瞻墓草已宿离暉永閟哀憤益激達霄繞壁玆綴數行飮泣而陳之伏願聖明仰繹慈聖諄複之敎俯察臣民崩冤之情亟令王府先鞫廷揖及乳媼嚴覈其窮凶情節快施顯戮如宇鎭時偉及諸賊潛蓄貳心者摘發端緖廓揮乾斷懸首藁街以絶亂賊繼起之患少洩萬姓此月之痛焉答曰省疏具悉勿煩
정조 11년
持平朴載淳疏曰嗚呼自遭我文孝世子之喪忍痛含冤以至于今日奄見朞祥之將迫上而三殿之慼與日彌深下而臣民之痛撫時如新冤乎痛矣仍伏念臣謏陋巽劣一下品人也早落鄕曲旣失問學晩竊倖科自知無能冗官瑣職尙憂不堪況於非分之寵不稱之授尤何敢生心於冒據乎前後歷踐罔非造化臣誠懷恩戴德惟以筋力奔走爲萬一報效之地矣不自意猥辱淸選屢叨恩命臣誠惶蹙不知自惜嘗趨賀班粗伸分義而歸伏田廬永甘溝壑矣玆者柏府新命忽又遠下馹騎榮召光動鄕閭自顧孤踦疎賤之蹤何以得此於聖明之世也噫夫臺閣峻望也言責重任也今乃以如臣無似苟然充數則豈非辱朝廷而羞當世之甚者乎凡今涓爝畢收滓穢竝滌孰非我殿下呴噓陶甄中物而至於臣身偏彼生成之澤特荷拂拭之恩常懷殫竭自矢靡粉耿耿此心可質神明而今若不量其分不揣其寸徒感恩造遽爾冒進則自揆虧沒人將謂何古人所謂小則小狼狽大則大狼狽正爲臣準備語也況前冬堂箚所論通擬一事雖未知的指何人而臣亦其時通擬中一人也臣安得默然而已乎臣不幸與逆孼煥程爲娚妹之親其所結姻雖在數十年之前而今以是追累於臣身則臣何敢自解而至於門徒二字實莫知其意之所歸也臣少嬰奇疾行跡不離於門巷晩汨科臼所業不踰乎功令雖於尋常鄕塾之間素無從人問字之事則初何有依俙彷彿於斯哉臣不自言世所共知則彼雖欲以此傷人天鑑在上臣又何憂然而人言至此在臣自處之道其何可沒廉毁防揚揚若無故之人哉今於恩除之下不敢偃處謹已馳到畿邑竹山府敢陳短章悉暴衷情從縣道封進極知僭猥然言出誠懇非敢飾讓伏乞聖明俯軫微諒特命鐫改因治臣逋慢之罪以肅朝綱焉抑臣忠憤所激懲討時急不暇以丐免之章而默默乃已仰暴沐浴之忱冀蒙廓揮之聽惟殿下少垂察納焉噫嘻痛矣自丙丁以後迄至于今亂逆層生愈往愈甚義理漸晦宗社幾危馴致昨年五九月之變而國家之不亡凜若一髮擧國臣民冤毒痛恨如不欲生者居然一年于玆矣嗚呼使五九月之變不由於人而由於天猶且呼號疾怨不忍暫忘況其由於人而不思所以深究窮覈湛凶賊於不日洩痛冤於卽地哉此國人之必欲食肉寢皮於妖媼逆醫而臺閣韋布之疏歸罪於議藥之臣者也在鞫獄未設罪人未得之前尙欲鉤得情節殄滅無類而況今慈敎旣頒諸賊將殲而逆節幾露大獄亟撤終使劇賊幸逭而鞫體都虧國讎尙存而輿情愈鬱凡係尋常繄逮猶不可率爾勘斷而況於糾結凶徒覬覦王室何等謀逆讎視儲君陰圖日後是何等行凶而死者不施追律生者不加嚴訊殆若可恕而可貸者然噫寧有是哉一行刀割恬而不憂以至於尙喆爲其窩窟而諉之院相使之優游畿郊宇鎭之爲其機恬而施以薄竄容其假息海島此固按獄之臣不能竭誠力爭之失而臣未知殿下何所顧惜於此賊何所容恕於此獄而直爲此沁沁泄泄也且時偉之僭懷不滿之心屢發無嚴之言沮一國勸慶之情爲群賊倚擬之首究其心跡有浮於喆復諸賊而終靳一訊姑從薄勘其可謂國有刑政乎殿下每以端緖未得爲此獄之彌縫而宇鎭所謂四字削群不逞得志等語時偉所謂誕降二字不可用故大事冊封大早等語獨非此獄之端緖乎他日必有所指不逞亦有其人則渠雖凶頑安得捫已掉之舌而元良載生不用誕降字則渠果待用於何日忭賀邦慶殆同胡大事則渠欲稱慶於何事百僚齊籲三歲猶遲而位號大定愕然失圖公朝顯言謂之大早若使冊封之禮少緩時日則渠將何爲而何計也陰有半行刀割無不挺身而當者不徒一時言語間發露而已賊邊倚重至擬掌令則渠雖喙長三尺安敢爲抵賴之計哉噫宇鎭旣發其端矣時偉又無以自明矣卽此兩賊此獄之端緖不啻狼藉而殿下猶謂之未得一日二日帖若無事又使匡逆凶言鼓掌繼起肆然爲七字刀割之計噫嘻甚矣賊謀之深於一節而獄事之急於一日也天下無亂賊則已有則必討而已討則必嚴而已焉有有賊而不討有討而不嚴國讎不可隱忍而時日玩愒慈旨不可辜負而奉行疎略可問之端必討之義擧而置之於相忘之域今日廷臣顧何顔於北面而四半行刀割國家有提防而無虞矣賊徒有懲畏而知戢矣當時憲章失之大寬甚至於窮宙振古所未聞見之凶賊而留其種類誅止其身則宜乎後出者之愈凶而莫之遏也且德相之流爲澤白宇鎭之連於師翰凶言之不悅邦慶源於麟謙之沮戲大計奸謀之潛覬國本出於述量之四字缺前倡後起腸肚相連而鋤治有遺種枝相生右所謂亂臣賊子接跡而起者不幸近之寧不凜然而寒心哉向前諸賊殆甚於适雲鏡夢則一紙判下夬正當法然後民彝幸植國脈可保而至於龜柱之元惡大憝而拔名故紙者尤關義理之大壞如是而人情可厭亂逆可懼耶臣竊痛心焉伏願殿下淵然深思惕然改圖竝加懲毖以杜亂萌使環東土含生之類得免於無義無倫之域焉答曰省疏具悉勿煩爾其勿辭上來察職
정조 11년
丁未五月初二日辰時上御熙政堂大臣備局堂上引見入侍時左承旨李亨元假注書李德鉉事變假注書李顯秀記事官李相璜金祖淳左議政李在協右議政兪彦鎬行司直金華鎭左參贊金魯鎭開城留守李性源禮曹判書徐有隣兵曹判書金履素戶曹判書李在簡行副司直李柱國漢城判尹鄭昌順吏曹判書尹蓍東行副司直李敬懋漢城左尹徐有大行副司直洪秀輔吏曹參判李秉模行都承旨沈豐之江華留守趙鼎鎭以次進伏訖在協進前曰朝晝異候聖體若何上曰一樣矣在協等曰王大妃殿氣候若何上曰一樣矣在協等曰惠慶宮氣候若何上曰一樣矣在協曰此有司堂上徐有隣所啓也湖南戰船之用木釘朔數太近斧斤相尋前左水使姜五成應旨狀聞遵用嶺制代以鐵釘昔之三十六朔改槊今爲八十四朔通計四年之間所得爲萬餘株特以井田先一區之義先行於左水營所屬而行之數年有利無害措置諸節已就頭緖云又令左沿倣用此例仍爲遍行畿湖則松政裨益無大於此爲辭而批旨有更考文跡後日次對稟處之命矣領相頃筵旣有陳達而已施之明驗不可誣如此今無更考文跡之事依所啓施行之意分付何如上曰依爲之出擧條上曰左右捕廳事不勝駭然矣此何紀綱如此捕廳革之無妨在協曰誠甚訝惑矣仍奏曰太學掛書實是前古所未有之變怪向因領相筵奏旣有令捕廳譏詗査出之命而今已屢月尙無究竟事之駭然莫此爲甚當該左右捕將一竝罷職何如上曰許久待之今筵不得不提敎矣寧有如許紀綱罷職猶屬薄勘竝施不敍之典捕校等令兵判嚴棍懲礪本事出場前該廳久勤亦勿施行可也出擧條亨元曰左邊捕盜大將李漢泰右邊捕盜大將徐有大罷職不敍事命下矣在前如此之時有曾經大將權察之例今番則何以爲之乎上曰訓御將兼察可也出擧條亨元曰禁衛大將徐有大以捕將事有罷職不敍之命矣將兵之任不可一刻無摠察之人何以爲之乎上曰都提調兼察可也亨元曰禁衛大將都提調摠察事命下矣在前如此之時有都提調命招之例亦有從事官發牌聽傳敎之例何以爲之乎上曰從事官發牌聽傳敎可也出擧條在協曰昨日動駕時諸大臣會坐依幕之際三軍門以初嚴啓下來告於各營都提調幾過數時之後又以初嚴啓下來告故査問則以爲俄者所告果緣誤聞而誤告云故各其軍門使之棍治矣今始得聞則禁軍陣先自騷動致有此傳訛之擧云師律所在不可置之當該禁軍別將削職何如上曰依爲之出擧條有大進前納命召及大將牌傳令牌亨元受而啓請密匣修而封納之際賤臣遺密匣冊一卷亨元奏曰密匣何等重大而有此遺漏之擧不能致察之罪臣實惶悚而當該注書顚錯之罪所當重勘而本院請推之外無他可施之罰何以爲之乎上曰從當處分當該注書使之持此冊坐於延英門外暴陽處門限前勿爲入去彦鎬曰向日專經武臣親臨試射時臣以分所命官進去矣雖是分所而合榜修正時分所諸考官亦宜同參以待榜目入啓然後退去道理當然而畢試之後臣爲出榜退坐北所則諸考官皆徑還其中有纔出闕門者臣再次往復而終不入來揆以事體極爲未安竝推考警責何如上曰依爲之出擧條蓍東曰今朔當爲儲窠矣郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之蓍東曰今番都政應遷之人將至二十餘窠實有虛司果多出之慮而諸司自辟窠中又多有承傳之人如有遷轉之事則俾以在職者差代以爲儲窠之地何如上曰依爲之在簡曰判堂旣不入侍臣於金吾事有仰達者大逆不道罪人洋海母阿只連豐川椒島爲婢弟錦得富寧府爲奴妹福惠雲山郡爲婢妹淑惠陽德縣爲婢祖正中以年九十免坐謀逆同參罪人漢敬父溪淸緣坐處絞母溪佑長鬐縣爲婢謀逆同參罪人泰守弟就成熊川縣爲奴妻處女丹城縣爲婢大逆不道罪人匡運兄興運珍島郡爲奴姪程萬鏡城府安置事年前自本府草記而尙未批下至今滯囚於各道邑獄此非但大關法綱其所貽弊民邑聞亦不少云何以爲之乎上曰竝令擧行可也有隣曰卽見咸鏡監司鄭民始文移則本道三處碑役今方次第經始而石材正鍊碑文刻出不可以鄕匠使役京中石手二名刻手二三名以善手匠人下送爲言矣道內如有可使匠手則不必下送而道臣文移如此其無善手可知石手二名刻手三名依文移趁期下送何如上曰依爲之出擧條上命書傳敎曰以國體之不當若是見任之決無曲副筵敎何如事勢亦可爲而昨又尋鄕尋鄕固無怪矣將來二字終不明陳若此則又將無端佩符許久在鄕外乎國體所關誠亦非細該房嚴飭守禦使金鍾秀處使之俟間將來行公形止爲先狀聞又復遲滯則是手壞國體也況以將臣處地何不深思乎聞此豈待更敎此意亦令知悉又命書傳敎曰無論禁府刑曹有草記捧入之命則原啓跋語例不得直請議處設有可以措語之事略加論理後仍以旣有捧草供之命上裁何如爲辭自是不易之典昨日刑曹草供捧入時或以草供或以草記區別擧行者大是昧例刑曹當該堂上從重推考後勿如是事申飭該曹又命書傳敎曰左承旨左副承旨許遞前望單子入之待下批牌招察任又命書傳敎曰刑曹判書聞其實𧏮勢難供劇許遞前望入之待下批牌招察任上曰捕將前望單子入待下批牌招傳授命召大將牌傳令牌出榻敎命書傳敎曰筵中亦已提諭前捕將李漢昌等事尙今連啓殆無意義凡事自有次序輕重名以官師之規與逆屬雜犯重罪竝在不得遷動之列寧有如許臺體乎近日行公臺諫竝從重推考原啓斯速出場無或如前推托之意申飭又命書傳敎曰新除授兩捕將方在臺啓中待收殺牌招命退諸臣以次退出
정조 11년
丁未五月初二日巳時上御重熙堂禮房承旨入侍時左承旨徐鼎修記事官金孝建李相璜金祖淳以次進伏訖鼎修曰適仍下詢敢此仰達矣蔘政一事實爲關東民人難支之弊朝家之前後軫念迥出尋常數邑火稅之蠲減原州貢價之添給俱出矯捄之特恩而積瘼成痼間多難醫其中杆城一邑最於一道蓋杆城所封進貢蔘數爻比他不啻倍蓰而一自癸卯大歉之後嶺東之民尙未還集至於杆城則殆乎十室九空昔之累千戶僅存三之一而三千兩蔘債依舊責出每當徵斂甚於龜背括毛臣於待罪原營變通作貢之時本邑蔘價必欲某條減給以紵一分民力而公私財簿着手無處有意未果今若一任抛置不思所以及時拯救則一年二年將至於莫可收拾之境言念及此誠甚矜惻今此杆城上言旣非四件且關貢獻揆以事體誠極猥越而本邑民勢之萬萬切悶其所爲言不無所據莫重進上雖不敢輕議而旣有所目擊耳聞者故惶恐敢達矣上曰旣聞之後豈可踰日令內局詳考本郡上納數爻卽爲草記回啓可也出擧條上命書傳敎曰左尹方在劇務許遞與判尹右尹未差之代前望單子入之待下批牌招察任又命書傳敎曰昨因其子之言已有下敎此宗臣綾原之矞其名之與賊烓同字於心寧不慼慼況其時綾原則斥和賊烓則背義卽此尤當改爲今欲但避音響或稱蛙或稱溎可乎分付本府斯速改名此亦出於念舊之意綾原君家遣承旨致祭祭文當製下又命書傳敎曰別軍職申大謙適因他事坐削用李東燁例見任差下亞將自在改正中如改正東壁備擬銓郞下敎前姑勿重擬亞將事分付又命書傳敎曰言不可不信將任外不欲責之以職務以開其將來看護之路此雖早苟不可不示意行工曹判書金鍾秀許遞前望單子入之待下批牌招察任老人筋力足以上來已聞於兩大臣大臣亦當勸令將來而仍令地方官存問從近給馬治送事下諭于京畿監司命退諸臣以次退出
정조 11년
行都承旨沈豐之坐左承旨徐鼎修坐右承旨洪文泳坐直左副承旨徐有成病右副承旨朴天衡坐直同副承旨李師濂差祭注書金孝建仕一員未差假注書李德鉉仕直事變假注書李顯秀仕
정조 11년
洪文泳啓曰各軍門將官有闕代過三日不爲差出則該房察推事曾有定式矣摠戎中軍有闕代今已過限尙不出代事甚未安摠戎使金持默推考警責何如傳曰允
정조 11년
徐鼎修啓曰禁衛營將官來言今日本營軍兵日次私習云矣敢啓傳曰知道
정조 11년
徐鼎修啓曰御營廳將官來言今日本廳軍兵日次私習云矣敢啓傳曰知道
정조 11년
傳于徐鼎修曰左承旨入侍
정조 11년
傳于洪文泳曰承旨前望單子入之待下批牌招察任
정조 11년
洪文泳啓曰左邊捕盜大將趙圭鎭方在罷散中何以爲之敢稟傳曰敍用
정조 11년
洪文泳啓曰左邊捕盜大將趙圭鎭時無職名令該曹口傳付軍職何如傳曰允
정조 11년
兵曹口傳政事美錢僉使單曺允大副護軍單趙圭鎭
정조 11년
兵曹口傳政事吳載熙爲守禦中軍
정조 11년
兵曹口傳政事明月萬戶單金履翼濟物萬戶單宋翼孝
정조 11년
兵曹以李漢泰爲摠戎中軍
정조 11년
以摠戎中軍望筒傳于徐鼎修曰昨纔特敎譴罷翌朝乃敢收擬自戚臣不知法綱乎萬萬駭然該摠使爲先罷職此望筒勿施
정조 11년
徐鼎修啓曰摠戎使金持默罷職事命下矣將兵之任不可一刻無摠察之人何以爲之敢稟傳曰姑勿出代御將兼察
정조 11년
徐鼎修啓曰摠戎使御將兼察事命下矣御營大將李敬懋卽爲牌招聽傳敎何如傳曰允
정조 11년
傳于沈豐之曰昨日堂疏事決非等閑看過近日朝著之間未見敢言之風徒滋無難之漸此而如是拚死力爭者是眞出於憂愛之忱公正之憤乎近來所謂力抗云云不幸爲口實昨日之擧特影之影薄勘之止於外補一則名以論思之任也一則名以言事之章也俄於書下之時承宣之依微一言雖不別白古往今來爭難於外補之命實所未有此人之客氣終不知向陽之術極可駭也初則不足掛意但令退去半日商量決不可仍置承旨曺允大美錢僉使除授當日辭朝赴任日字使之星火狀聞俾知國綱言路之本非二致時任僉使遞付京職
정조 11년
傳于徐有成曰時囚待判下皆令以草記議處照律
정조 11년
洪文泳以備邊司言啓曰卽見慶尙左道暗行御使鄭大容別單則以爲民少軍多已成通患苟究其弊則鄕校奴書院奴初無定數旣多投托富民之差任村校者子孫弟姪俱免軍籍陞鄕諸族竝在頉免而科外徵納則有除番軍官捉虎軍官保等各色而以至官奴婢亦或有保疊役之怨闕額之患其勢固然今於校院奴量其使喚守直等擧行限以幾名村校只許限己身免役陞鄕係是朝禁尤無可論至於軍官及保道臣守宰溯考法典量減刊汰而査括餘丁充補闕額爲辭矣疊役闕伍之弊在在同然而若其陞鄕之習意或嶺南之俗鄕綱最勝似不至於蕩然矣今以繡啓觀之則浪藉僥濫雖不如關西之甚而鄕綱之漸不如古蓋可想得矣此猶如此富民之陞校校院之投托足可類推而許多保人名色又從而避苦趨歇則黃白之徵勢所必至今之言寺刹凋殘之弊者輒曰盡投良役也言寺奴逃故之弊者亦惟曰盡投良役也言驛屬流亡之弊者亦惟曰盡投良役也此指良役歇而衆皆捨本役而願投也顧其爲說不爲無理而良役之難充又復如許是豈無所以而然歟陞鄕陞校及校院投托固是免丁之捷逕而統以計之此亦不過百分之一也大抵稍有勢力之班戶免其一村之役稍有財産之平民免其一家之役環以一邑太半是白地閑遊之徒而揀取其至無依至無力疲癃殘疾流離逃亡之類編其額補其闕役安得不疊民安得不困乎校院所屬之法典原額外投托及其他名色之不載刊冊者軍校子枝之公然頉免者寅緣干囑濫陞鄕品者不可不一倂刊汰而班村富戶亦不可不因此査櫛以紓小民倒懸之勢然事貴爛商法當必行一依繡啓所請分付道臣往復守宰酌量便宜使卽釐正亦令條列報本司以爲憑處之地何如傳曰允